b'\n_START_ARTICLE_\nBilpa\n_START_PARAGRAPH_\nBilpa ima izvir pod 75 m visoko zatrepno steno v soteski Kolpe pri kraju Spodnja Bilpa. Izvirno jezero je najglobje (6m) tik pod steno. Bilpa, razen ob izjemno visoki vodi, pa izvira \xc5\xa1ele pod potjo in te\xc4\x8de 130 m dale\xc4\x8d v Kolpo. V izvire se steka podzemeljska Rin\xc5\xbea._NEWLINE_Nad izvirnim jezerom so tri jame Bilpa I, Bilpa II in Bilpa III. Bilpa I in Bilpa II sta pri dnu stene, Bilpa I je na vzhodni strani in je dolga 22 m, Bilpa II pa na zahodni strani in je dolga 35 m, ima \xc5\xa1irok vhod. Vhod v Bilpo III je 30 m visoko v steni. Sprva je bil dolg le 45 m, nato pa so jamarji iz Ko\xc4\x8devja odkopali jamski prehod v nadaljevanje, ki se razcepi v dve eta\xc5\xbei in okoli 60 m visok kamin. Bilpa III je, predvsem v zadnjem delu, zasigana.'